ועדת הכלכלה, כנסת 20, פרוטוקול מספר 803, 2018-07-02 11:00

איתן כבל: גברתי מנהלת הוועדה, היועצות המשפטיות – ברוכה הבאה בצל קורתנו, ענבר הרשקוביץ – רשמת פרלמנטרית, דובר, חבריי חברי הכנסת – תקנות רישום קבלנים לעבודות הנדסה בנאיות (קביעת ענפים וחלוקת ענפים לענפי משנה)(תיקון), התשע"ז-2017.

איתן כבל: מי מציג את זה?

מירב תורג'מן: אני אזכיר, ברשותך אדוני, הוועדה כבר קיימה דיון בתקנות האלה ב-11 בדצמבר 2017.

מירב תורג'מן: מי שניהלה את הדיון הזה הייתה חברת הכנסת איילת נחמיאס ורבין.

מירב תורג'מן: אני אציין שהדיון לא התקדם לכדי קריאת התקנות והסברתן, אלא התמקד בסוגיה הכללית של אי-הסדרה ברישום של ענף קבלני השיפוצים למיניהם.

מירב תורג'מן: בתום הדיון המשרד התבקש להעביר לוועדה נתונים לעניין מספר מגישי בקשה להירשם בענפים השונים, מספר המועמדים שמופנים לבחינה, ובכלל זה גם פירוט לעניין מבנה הבחינה ומי הגוף שבוחן, שכן התברר בזמנו שמכון התקנים הוא זה שקיים את הבחינות במקום משרד השיכון.

לאה ורון: עו"ד תורג'מן, אני יזמתי את הדיווח לוועדה וקיבלנו מהמשרד את החומרים.

לאה ורון: תודה.

עבד אל חכים חאג' יחיא: מתי קיבלנו?

לאה ורון: בעבר.

לאה ורון: אחרי הדיון שהתקיים.

לאה ורון: להערכתי לפני חצי שנה.

עבד אל חכים חאג' יחיא: יכול להיות שפספסתי.

מירב תורג'מן: ככל שתרצה להיכנס לגופן של התקנות, אפשר יהיה.

איתן כבל: בבקשה.

איתן כבל: נצא לדרך, בבקשה.

אילן רויזמן: אני מהלשכה המשפטית במשרד השיכון.

אילן רויזמן: לעניין ענף השיפוצים, אני רק אעיר בהערת אגב בתחילת הדיון שלפני כחודש, מעט יותר מחודש, פורסמו תקנות שמסדירות סיווג חדש לענף השיפוצים, מה שמאפשר הסדרה רחבה של העוסקים בתחום ומאפשר להם להירשם בפנקס הקבלנים.

אילן רויזמן: אם הוועדה כמובן תרצה הרחבה, אני מציע שנעשה את זה בסוף הדיון ונתמקד כרגע.

עבד אל חכים חאג' יחיא: השאלה אם יש מועדים לבחינות.

עבד אל חכים חאג' יחיא: האם עושים בחינות?

עבד אל חכים חאג' יחיא: האם יש תאריכים לבחינות?

עבד אל חכים חאג' יחיא: יש כאלה שסיימו קורסים ומחכים לבחינות כבר שנתיים וחצי.

אילן רויזמן: כפי שעדכנו בישיבה שהייתה בדצמבר, במהלך 2017 – זה גם מופיע בנתונים שהעברנו – הרבה קבלנים, מועמדים לענף השיפוצים, עברו בחינות.

אילן רויזמן: עשינו את זה באמצעות התקשרות עם מכון התקנים, שסיפק את ה- facilitiesלצורך הבחינות.

אילן רויזמן: בסמוך לאחר הישיבה בוועדה פרסמנו שני מכרזים.

אילן רויזמן: לאחר שמכרז דומה, שפורסם ב-2016 והסתיים ב-2017, הסתיים ללא שהוגשו הצעות, בחנו מחדש את כל מסמכי המכרז הראשון, פיצלנו את הנושא לשני מכרזים, אחד רק לכתיבת הבחינות והשני - - -

עבד אל חכים חאג' יחיא: אתה מתכוון למי שיבחן - - -

מירב תורג'מן: לקיום הבחינות, אני מניחה.

אילן רויזמן: גם יכתוב בחינות חדשות עדכניות וגם יקיים את הבחינות בפועל, זאת אומרת, את מועדי הבחינות.

עבד אל חכים חאג' יחיא: אני מבין שהיום אין לנו גוף שיכול לעשות את זה, ולכן זה מתעכב.

אילן רויזמן: מה שקרה בסמוך לאחר אותה ישיבה שפרסמנו שני מכרזים נפרדים: האחד לכתיבת הבחינות והשני לקיום מועדים בפועל של הבחינות.

אילן רויזמן: עברנו על תנאי הסף, הקלנו היכן שניתן.

עבד אל חכים חאג' יחיא: הסטטוס היום שאין לנו זוכים ואין לנו בחינות.

אילן רויזמן: גם בשני המכרזים האלה לצערנו לא הוגשו הצעות.

מירב תורג'מן: לא הוגשו הצעות למכרזים.

אילן רויזמן: לא הוגשו הצעות בשני המכרזים שפרסמנו.

אילן רויזמן: כרגע המשרד בוחן אפשרות – זה עדיין לא הבשיל כמובן – לעשות את זה באמצעות התקשרות בפטור ממכרז, לפי תקנה 23(ב) לתקנות חובת המכרזים.

מירב תורג'מן: נראה שאין ברירה.

איתן כבל: בואו נתחיל.

עבד אל חכים חאג' יחיא: אתם מבינים את המשמעות שכבר שנים לא עושים את הבחינות, ואנשים שעובדים לא יכולים להירשם?

עבד אל חכים חאג' יחיא: זה לא שהם מחכים עד שהם יקבלו את הבחינה, או יעברו את הבחינה ויירשמו ואז יתחילו לעבוד.

עבד אל חכים חאג' יחיא: אנחנו יודעים שהם במשק, ולכן אנחנו גם רואים את תאונות העבודה.

אילן רויזמן: אני חושב שכדאי להתמקד היום בנושא של רשימת הענפים.

אילן רויזמן: הנושא של תאונות העבודה רחב מאוד והוא מצריך - - -

עבד אל חכים חאג' יחיא: אנשים לא רשומים, הם לא יודעים מה הם צריכים לעשות.

עבד אל חכים חאג' יחיא: הם באים עם העובדים שלהם, אנשים נופלים.

עבד אל חכים חאג' יחיא: זה לא בנפרד.

עבד אל חכים חאג' יחיא: היום אתה לא יכול לבוא ולהגיד לאנשים שאם הם לא רשומים, הם לא יכולים לעבוד, כי אתה לא נותן את האפשרות.

עבד אל חכים חאג' יחיא: אנחנו לא צריכים לדחוק את זה הצידה.

אילן רויזמן: ענף ראשי בנייה בפנקס הקבלנים הוא לא ענף שהבחינות רלוונטיות אליו ממילא.

אילן רויזמן: הבחינות רלוונטיות לענפי משנה כמו שיפוצים.

עבד אל חכים חאג' יחיא: לזה אני מתכוון.

עבד אל חכים חאג' יחיא: בדיוק על זה אני מדבר.

אילן רויזמן: נכון, אבל בפרויקטים של בנייה למגורים ממילא ענפי המשנה האלה הם לא הענפים הרלוונטיים, אלא ענף ראשי בנייה, שלצורך הרישום בו לא עוברים בחינות, אלא נדרשת הסמכה פורמלית: מהנדסים, הנדסאים.

עבד אל חכים חאג' יחיא: אנחנו יודעים שמי שעובד אצל הקבלן הראשי זה קבלני משנה בכל התחומים.

עבד אל חכים חאג' יחיא: אנחנו מכירים הכול.

אילן רויזמן: לעניין רשימת הענפים.

אילן רויזמן: בשנת 2015 החליטה הממשלה להורות למשרד השיכון לבצע עבודה רחבה לבחינת הפחתת הנטל הרגולטורי שקשור לרישום קבלנים.

אילן רויזמן: בעקבות החלטת הממשלה מונה צוות שכלל נציגים של משרד השיכון, משרד האוצר, הרשות לצרכנות, בשיתוף פעולה עם התאחדות בוני הארץ.

אילן רויזמן: בסופו של דבר אחת מהמלצות הצוות הייתה לצמצם את מספר ענפי הרישום בפנקס הקבלנים, כך שבמקום שבעה ענפים ראשיים יהיו חמישה, ובמקום 39 ענפי משנה יהיו 21 ענפי משנה.

אילן רויזמן: הבסיס להמלצה מדבר על זה שזוהו כפילויות בין ענפים דומים, וזוהו ענפים שבהם יש מיעוט עד כדי כך שכמעט בכלל לא רשומים קבלנים.

אילן רויזמן: הדבר הזה נועד לסייע לשוק ולמשק באמצעות זה שקבלנים שנדרשים היום להירשם במספר ענפים דומים מאוד, לצורך ביצוע עבודות מסוג מסוים, יוכלו להסתפק ברישום בענף אחד.

אילן רויזמן: זה יפחית כמובן את נקודות המפגש של הקבלנים עם רשם הקבלנים, זה יצמצם את האגרות שהם צריכים לשלם על כפל רישום בענפים, מה שבסופו של דבר יאפשר הוזלת מחירים מעבר להפחתת הנטל הרגולטורי על הקבלנים.

אילן רויזמן: העברנו טיוטה של התקנות שמלמדות מה תהיה רשימת הענפים החדשה לאחר השינוי.

אילן רויזמן: מבחינת קבלנים שכבר רשומים בענפים שעתידים להתבטל, כולם ימשיכו להיות רשומים בענפים דומים, שיאפשרו להם לבצע את אותן עבודות שהם ביצעו עד היום, והתקנות יהיו בתחולה עתידית ככלל, פרוספקטיבית.

אילן רויזמן: תיקון נוסף שאנחנו מבקשים להכניס במסגרת הזאת – בסדר-היום זה פוצל לשני נושאים: האחד לשעה 11:00 והשני לשעה 11:30, אבל זה למעשה תיקונים שקשורים זה בזה – היום ברישום בענף משנה 121, שמתייחס לקידוחים, יש לגביו דרישות מסוימות, שזה אחזקה בצמ"ה וניסיון ספציפי בקידוחים.

אילן רויזמן: מכיוון שענף משנה 121 מתאחד עם ענף משנה 120, והם ביחד יהיו ענף משנה של קידוחים, אנחנו מבקשים לקבוע שאותם כללים בתקנות (ראיות ומבחנים לענפי משנה) במקום על 121 יחולו על 120, שזה הענף המאוחד.

אילן רויזמן: שכחתי לומר שלפי חוק רישום קבלנים לעבודות הנדסה בנאיות, קיימת מועצת קבלנים.

אילן רויזמן: היא לא מועצה שמורכבת רק מקבלנים, אלא בעיקר מנציגי ציבור ונציגי ממשלה וגם קבלנים.

אילן רויזמן: המועצה הזאת היא גוף שמייעץ לשר לפני כל ביצוע של תקנות או קביעת מדיניות לפי החוק.

אילן רויזמן: המלצות הצוות האמור להפחתת - - -

איתן כבל: מי עומד בראשה?

קריאה: מנכ"ל המשרד.

אילן רויזמן: כן.

אילן רויזמן: זו מועצה שמתמנה על-ידי השר.

אילן רויזמן: ההמלצות הוצגו בפני המועצה.

אילן רויזמן: הנושא הזה של תיקון רשימת הענפים התקבל במועצה ללא התנגדות.

אילן רויזמן: זאת אומרת, התקבל כהמלצה לשר ללא התנגדות.

אילן רויזמן: אחד הדברים שנבחנו על-ידי המועצה זו גם השאלה מה עושים עם שני ענפי משנה שמתייחסים לבניית שלד, שזה מבחינתנו המורכבות ההנדסית המרכזית בענף הבנייה, שממנה גם עשויות לנבוע תאונות עבודה לצערנו.

אילן רויזמן: שני הענפים האלה מוגדרים היום כענפי משנה, מה שמשליך על תנאי הרישום בהם, שהם קלים יותר מאשר תנאי הרישום לענף ראשי – ענף ראשי, כמו בנייה, כבישים, גשרים, נמלים – וההצעה לקבוע בתקנות שלעניין סעיף 4 לחוק רישום קבלנים, שהוא הסעיף שמבחין בין ענף ראשי לענף משנה מבחינת תנאי הרישום – זאת אומרת 4(א) רישום לראשי, 4(ב) רישום למשנה – מבחינת הסעיף הזה יראו את שני ענפי השלד כענפים ראשיים.

אילן רויזמן: מה שאומר שכדי להירשם לענפים האלה של בניית שלד, או מבטון או מפלדה, תידרש הכשרה של מהנדס, מנהל עבודה או הנדסאי, כפי שנהוג לגבי ענף ראשי, מה שלטעמנו גם ישפר את איכות הקבלנים.

אילן רויזמן: כמובן קבלנים שכבר רשומים בענפים אלה, כמו שאמרתי כבר קודם, יוכלו להישאר רשומים בענפים ללא פגיעה בהם, על בסיס זה שהם כבר רשאים לבצע אותן עבודות.

קובי פלקסר: אתה מדבר על ענף 130, 135 ו-140?

אילן רויזמן: לא.

אילן רויזמן: אני מדבר על - - -

מירב תורג'מן: 130 ו-150.

עבד אל חכים חאג' יחיא: מה זה 130 ומה זה 150?

אילן רויזמן: אני מדבר על ענף משנה 130, שזה בטונים ובניית שלדים, וענף משנה 150, שזה קונסטרוקציות פלדה, שזה שלד פלדה למעשה.

אילן רויזמן: ענפים 135, שזה הרחבת מבנים ו-140, שזה בנייה טרומית, יאוחדו עם ענף ראשי בנייה, בשים לב - - -

איתן כבל: אתה כבר התשת אותי - -

אילן רויזמן: סליחה.

איתן כבל: - - למרות שאני מכיר את הענף מתקופת היותי במשרד הבינוי והשיכון, עד כדי סכנה בהליכי התכנון והבנייה, אני מציע שנקרא וההתייחסות תינתן לגופו.

איתן כבל: בבקשה.

אילן רויזמן: תקנות רישום קבלנים לעבודות הנדסה בנאיות (קביעת ענפים וחלוקת ענפים לענפי משנה) (תיקון), התשע"ח-2017 – כמובן השנה תתעדכן.

מירב תורג'מן: זה הסעיף שהסברת לעניין הענף והשלד, קונסטרוקציית ברזל?

אילן רויזמן: פלדה.

עבד אל חכים חאג' יחיא: האם קבלני השלד, ה-130, מוגבלים בגובה עד היום או שהם יכולים כל שלד?

אילן רויזמן: המגבלה בכל ענפי הרישום נקבעת לפי היקף כספי של עבודה, כאשר כל קבלן מסווג - - -

עבד אל חכים חאג' יחיא: עכשיו ה-130 הופך לראשי.

אילן רויזמן: ה-130 לא הופך לראשי, רק תנאי הרישום בו יהיו כשל ענף ראשי.

אילן רויזמן: זאת אומרת, מבחינת הסיווג, מבחינת ההיקף הכספי של קבלן שרשום ב-130, לא יחול שינוי.

עבד אל חכים חאג' יחיא: מה ההצגה הזאת?

עבד אל חכים חאג' יחיא: מה יוצא מזה?

אילן רויזמן: מכאן ואילך מי שיבקש להירשם לענף - - -

עבד אל חכים חאג' יחיא: האם זה טכני במשרד?

קובי פלקסר: לא.

מירב תורג'מן: אלה תנאי - - -

איתן כבל: אתה מהנדס, אתה יודע את זה.

איתן כבל: מתוך הניסיון שלי, ואני לא חושב שהשתנה הרבה בתחום, יש מערכת של היקף הפרויקט - - -

עבד אל חכים חאג' יחיא: זה לפי הסיווג.

איתן כבל: הסיווג שלו על-פי הניסיון שלו, על-פי יכולות כלכליות והצוות המקצועי שלו, איזה צוות מקצועי עומד לרשותו כדי להרים פרויקט בסדר גודל כזה.

איתן כבל: המפרט המסוים של הבנייה מתעסק בעבודות בטון ברמה כזאת וכזאת – לפחות ממה שאני מבין פה, הם נתנו לזה שדרוג בתוך - - -

עבד אל חכים חאג' יחיא: הם מקשים על הקבלנים.

איתן כבל: זה לא מקשים.

נתנאל לפידות: אדוני היושב-ראש, הובלתי את הצוות של - - - הרגולטורי.

נתנאל לפידות: ההבדל המרכזי בין ענף ראשי לענף משנה זה תנאי הסף שנדרשים מהקבלן.

נתנאל לפידות: בעוד שבענף ראשי דורשים ממנו להעסיק מהנדס בעל ניסיון מסוים, או לחילופין הנדסאי בעל ניסיון מסוים, או מנהל עבודה נמוך, בענף משנה זה לא נדרש, ולכן היכולות ההנדסיות שלו נמוכות.

נתנאל לפידות: יש פער משמעותי בין ענף ראשי לענף משנה.

נתנאל לפידות: הקבלן לא נדרש ליכולת הנדסית של בעל מקצוע בענף משנה.

נתנאל לפידות: השיקול ששקלנו פה זה שבעוד שביתר ענפי המשנה, שזה עבודות חשמל, ואז יש את חוק החשמל, שדורש חשמלאי מוסמך שיעבוד שם וכיוצא בזה, בעבודות הנדסה רק בענף המשנה של שלד, לא יכול להיות שלא נדרוש מהנדס, ולכן אנחנו מחילים את תנאי הסף של ענף ראשי על שני ענפי המשנה.

איתן כבל: בשני התחומים האלה.

נתנאל לפידות: בשני התחומים האלה בלבד.

איתן כבל: מקבל.

איתן כבל: זה נראה לי הגיוני.

עבד אל חכים חאג' יחיא: זה לא הגיוני, כי לָרֹב קבלני המשנה עובדים תחת אותו קבלן ראשי של הקבלן הרשום עצמו שעושה את כל העבודה.

איתן כבל: אז אין בעיה.

עבד אל חכים חאג' יחיא: מה שאנחנו עושים פה, אנחנו מצמצמים ובגדול, כי קבלני המשנה האלה הם קבלנים קטנים, ואם תחייב אותם להעסיק מהנדסים, הם פשוט יפרשו מהתחום.

עבד אל חכים חאג' יחיא: ראש קבוצה של קבלן קטן יהיה עצמאי, אבל ימשיך לעבוד בלי שהוא רשום.

עבד אל חכים חאג' יחיא: ההבדל הוא שהוא לא יעשה את הווילה לבד.

עבד אל חכים חאג' יחיא: זה הכול.

איתן כבל: תסלח לי, אני אגיד לך איך אני רואה את זה.

איתן כבל: אני זוכר את המאבק הזה.

איתן כבל: אף אחד עד היום, לא נמנע ממנו להיות קבלן, להיות יזם, להיות מה שהוא רוצה.

איתן כבל: כל העניין הוא שהוא צריך שיהיו לו אנשי המקצוע הכי טובים בתחומים המסוימים, כדי שחס וחלילה לא נמצא את עצמנו בכל מיני סיפורים כאלה ואחרים.

איתן כבל: זה כל העניין.

איתן כבל: בסוף בסוף אם יש קונסטרוקציה מסוימת, שאתה יודע שמי שאתה סומך עליו יודע לעשות את זה בסדר גודל כזה, זה מהנדס.

איתן כבל: יכול להיות שבעבודה אחרת, פחותה יותר, זה לא נדרש.

איתן כבל: אבל הדברים, בוודאי בשלד וכו'.

עבד אל חכים חאג' יחיא: שאלתי את השאלה, כי אני יודע.

עבד אל חכים חאג' יחיא: אני בא מהתחום, גם אני הייתי קבלן רשום בתקופה שעבדתי.

עבד אל חכים חאג' יחיא: אני מכיר את התחום די טוב.

עבד אל חכים חאג' יחיא: קבלני השלד האלה, בגדול, מה הם עושים?

עבד אל חכים חאג' יחיא: הם עושים לרוב את העבודות של הווילות, לא את הבניינים, לא את רבי הקומות.

עבד אל חכים חאג' יחיא: אם אני רוצה להעמיס על זה שבונה את הווילה להעסיק מהנדס, הוא צריך להוציא לו תלוש משכורת, הוא צריך להוכיח שהוא עובד אצלו – ומה הוא עושה לו?

עבד אל חכים חאג' יחיא: הוא לא עושה כלום שם, כי לפני שאתה יוצק את היציקה, יש לך מתכנן שבא לאשר, לפני שאתה עושה את העבודה, יש לך את המפקח מטעם בעל הבית או מטעם הקבלן הראשון או מטעם המתכנן.

עבד אל חכים חאג' יחיא: הנושא הזה לא יקדם את מה שכבודו חותר אליו, הוא רק יוסיף רגולציה, הוא יעמיס על אותו קבלן הוצאות מיותרות.

נתנאל לפידות: אדוני חבר הכנסת, לפי מה שאתה אומר, בכלל לא צריך חוק רישום קבלנים, כי יש קונסטרוקטור שיגיע ביציקה וכו'.

נתנאל לפידות: השאלה היסודית פה, האם נדרש להבטיח מינימום רמה מקצועית אצל קבלן?

עבד אל חכים חאג' יחיא: המהנדס לא יוסיף לו ברמה המקצועית.

עבד אל חכים חאג' יחיא: המהנדס ישב במשרד, הוא לא מנהל העבודה.

עבד אל חכים חאג' יחיא: יש לך מנהל עבודה שנמצא בשטח.

עבד אל חכים חאג' יחיא: האם אני כקבלן שלד יעסיק מהנדס?

עבד אל חכים חאג' יחיא: מה הוא יעשה?

עבד אל חכים חאג' יחיא: עוד פעם אני אומר לך שאני בעצמי מהנדס, הייתי עם קבלנים רשומים ואחר-כך אני הייתי קבלן רשום.

עבד אל חכים חאג' יחיא: אני אומר לך שהנושא הזה של השלד, התוספת של העסקת מהנדס, זאת העסקה של אנשים כשהקבלן יצטרך לשלם כסף בלי התועלת, ואני מדבר מניסיון ומידע.

עבד אל חכים חאג' יחיא: לא תהיה לזה תועלת.

עבד אל חכים חאג' יחיא: אתה רק מעמיס על הקבלן, והקבלן יתחיל לעבוד, לעשות את הסיבובים – אתה תקבל תלוש, תזכה מהתלוש, אתה לא עובד אצלי, תמשיך לעבוד במקומות אחרים, כי הוא לא צריך אותו בשטח כל יום.

עבד אל חכים חאג' יחיא: זה לא מהנדס שאתה מציב, שיש לו את המשרד שלו ואת המקום שלו, זה מנהל העבודה.

עבד אל חכים חאג' יחיא: אם יש לך מנהל עבודה מהנדס לקבלן שלד, אתה לא צריך.

עבד אל חכים חאג' יחיא: הרבה קבלני שלד יפסיקו להיות קבלני שלד.

איתן כבל: תן לי.

איתן כבל: אני לא מתחרה בך, חאג' יחיא, אני רק רוצה להגיד את הדבר הבא.

איתן כבל: זה מה שאמרתי במובלע בפתיחת הדברים.

איתן כבל: הרבה פעמים באים קבלנים ואומרים: תראה, מעמיסים עליי.

איתן כבל: כשאתה בא לבנות בית, זה שאתה בונה עבורו, הוא צריך לדעת בביטחון מלא שיש כיסוי לעבודה שהוא עושה.

עבד אל חכים חאג' יחיא: יש לו - - -

לאה ורון: הדרישות.

עבד אל חכים חאג' יחיא: בדיוק זה הוויכוח שלנו, שאני לא רואה שזה מוצדק.

עבד אל חכים חאג' יחיא: זה כל ההבדל.

נתנאל לפידות: בסופו של דבר וגם מניסיונך בתחום, גם קבלן השלד של 131, הכי קטן שיש, יש לו חיוב להעסיק מנהל עבודה, לא רק בגלל חוק רישום קבלנים, אלא בגלל חוק הבטיחות בעבודה.

נתנאל לפידות: אנחנו לא אומרים שהוא יביא דווקא את המהנדס שכביכול מעמיס עליו בנוסף למנהל עבודה, שיביא מנהל עבודה רק עם יותר שנות ניסיון, והוא יהיה בעל המקצוע שלו.

נתנאל לפידות: בגלל זה גם החוק מאפשר את התחליפויות הזאת.

נתנאל לפידות: הרי בסוף שנינו מסכימים שמנהל עבודה צריך שיהיה באתר.

נתנאל לפידות: אומרים שהוא יצטרך להביא עם שש שנות ניסיון.

עבד אל חכים חאג' יחיא: אני לא צריך את התוספת, מנהל העבודה קיים.

נתנאל לפידות: אנחנו דורשים שהוא יהיה עם שש שנות ניסיון, כדי שיהיה לו יותר ניסיון הנדסי, כי מדובר בשלד של המבנה, שהוא החלק היותר מורכב, ואנחנו רואים שם את רוב התאונות שקורות, ולכן הדרישה הזאת.

איתן כבל: תמשיך בהקראה.

איתן כבל: מה זה?

אילן רויזמן: תקנה 4 זה הוראות מעבר שנקבעו בשנת 1993.

אילן רויזמן: הן כבר לא רלוונטיות.

איתן כבל: תחילה ותחולה.

מירב תורג'מן: ברשותך נכתוב "שלושה חודשים".

אילן רויזמן: אין בעיה.

עבד אל חכים חאג' יחיא: מי שהגיש היום, לפני שזה פורסם, האם הוא נשאר לפי התקנות הקודמות?

מירב תורג'מן: כן, אבל מיום הפרסום זו תחילה מיידית.

מירב תורג'מן: מיום הפרסום, מי שמגיש את הבקשה, יצטרך לעמוד בתנאים החדשים, והשאלה אם לא צריך לתת פה פרק זמן להיערכות, לטובת אנשים שממש ברגעים אלה עומדים להגיש את הבקשה.

מירב תורג'מן: אני מציעה שהוועדה תבחן את העניין.

איתן כבל: בבקשה, נציג התאחדות הקבלנים.

קובי פלקסר: התאחדות בוני הארץ.

קובי פלקסר: אני מצדיק את העניין הזה, מכיוון שבצנרת אנחנו עדים - -

איתן כבל: אתה צודק.

איתן כבל: ברור.

איתן כבל: ברור.

קובי פלקסר: - - לבקשות רבות שכרגע נמצאות.

איתן כבל: כמה צריך?

איתן כבל: שלושה חודשים?

קובי פלקסר: זה צריך להיות פרק זמן בדומה למה שמופיע - - -

עבד אל חכים חאג' יחיא: תקנת משנה (ב) לא צריכה להיות.

עבד אל חכים חאג' יחיא: התחילה זה שלושה חודשים, לכן זה יהיה ביחד.

עבד אל חכים חאג' יחיא: נבטל את תקנת משנה (ב).

אילן רויזמן: העיקרון המקצועי שעמד בבסיס תקנת המשנה הזאת, שאמרנו - - -

איתן כבל: עזוב.

איתן כבל: הבאתי את התקנות היום ויכולתי להביא אותן אחרי הפגרה.

איתן כבל: לא נתחיל עכשיו את העניין הזה.

אילן רויזמן: אנחנו מקבלים.

איתן כבל: יש בזה שכל.

איתן כבל: זה לא מופרך הטענה שהועלתה גם על-ידי חבר הכנסת חאג' ויחיא ועל-ידי היועצת המשפטית.

מירב תורג'מן: נותנים לשוק להיערך.

איתן כבל: נותנים לשוק להיערך.

איתן כבל: לא בא לי שאנשים יתחילו להגיד: משנים, לא מודיעים וכל הדברים האלה.

איתן כבל: זה מיותר לחלוטין, ואני מוריד מכם עומס, מהיחידה שלכם שם, שכולם ישגעו אותם ויתחילו לבלבל להם את המוח שכן ידעו ולא ידעו.

לאה ורון: תקנת משנה (ב) תימחק?

אילן רויזמן: תקנת משנה (ב) תימחק ותקנת משנה (א) - - -

מירב תורג'מן: היא תימחק, אנחנו רק נבחן אם צריך להוסיף את הסיפה, מי שהגיש בקשה להירשם מיום התחילה ואילך, זאת אומרת, שזה לא יחול על אנשים שכבר הגישו לפני מועד התחילה.

מירב תורג'מן: יכול להיות שרק הסיפה תישאר.

מירב תורג'מן: העיקרון של התחילה בתוך שלושה חודשים לגמרי ברור.

איתן כבל: הלאה.

איתן כבל: סיים.

אילן רויזמן: זו רשימה מסדרת, שמראה בדיוק את הרשימה החדשה של הענפים.

עבד אל חכים חאג' יחיא: הוא הופך לרשימה החדשה, אבל הוא לא צריך להתחיל רישום והוא לא צריך גם תוספות מבחינת ההעמסה עליו.

אילן רויזמן: בדיוק.

אילן רויזמן: קבלן שהיה רשום למשל בענף 110 ידע לפי התוספת שמחר הוא רשום ב-210.

אילן רויזמן: מי שרשום כבר נשאר רשום.

אילן רויזמן: הענפים האלה יתמזגו לענפים חדשים ומכאן ואילך יצטרכו להירשם לענפים חדשים.

לאה ורון: חברי הכנסת יעיינו בתוספת.

מוהנד זועבי: אני ממשרד העבודה.

מוהנד זועבי: היה שיתוף פעולה עד 2015 בין משרד העבודה למשרד הבינוי והשיכון בנושא ההכשרות.

מוהנד זועבי: אני בא מהאגף להכשרה מקצועית.

מוהנד זועבי: עד לפני עשור היינו מקיימים קורסים של קבלנים, על סמך התעודות האלה היו רושמים אותם.

לאה ורון: והמצב היום?

מוהנד זועבי: אין הכשרות.

עבד אל חכים חאג' יחיא: יש אנשים שעברו הכשרות ולא רוצים לרשום אותם.

מוהנד זועבי: זה לא לדיון של הרישומים שלהם.

עבד אל חכים חאג' יחיא: זה צריך לעלות בדיון וגם רציתי להעלות את זה לדיון.

איתן כבל: בואו נעשה סדר.

איתן כבל: קודם כול, נצביע על - - -

עבד אל חכים חאג' יחיא: אני רוצה להעלות את הנקודה, כי היא מאוד חשובה.

איתן כבל: אני אפתח אותה.

איתן כבל: מעניין אותי לשמוע את העניין, רק נסיים את הפרק הזה.

איתן כבל: יש הערות חוץ ממה שאמרת?

איתן כבל: – אין.

איתן כבל: מי בעד אישור התקנות, ירים את ידו.

עבד אל חכים חאג' יחיא: אני נגד הראשון.

עבד אל חכים חאג' יחיא: בואו נפצל.

עבד אל חכים חאג' יחיא: אני נגד תקנה 1.

איתן כבל: מי בעד סעיף 1, ירים את ידו.

איתן כבל: תודה.

איתן כבל: מי נגד?

איתן כבל: בעד תקנה 1 – 2

איתן כבל: נמנעים – אין

איתן כבל: אושרה.

איתן כבל: שניים נגד אחד.

איתן כבל: תקנה 2 וצפונה – מי בעד, ירים את ידו.

מירב תורג'מן: לרבות כמובן התיקון של התחילה והתוספת.

מירב תורג'מן: בעד תקנה 5-2 – פה אחד

איתן כבל: אושרו.

רועי פולקמן: הוראות מעבר ותחולה?

איתן כבל: הצבענו.

איתן כבל: זה התיקון שאמרנו "שלושה חודשים".

מירב תורג'מן: היושב-ראש הצביע על תקנות 2 עד 5, לרבות התוספת.

עבד אל חכים חאג' יחיא: מה שאני הולך להעלות זה עניין - - -

איתן כבל: תפתח את העניין.

עבד אל חכים חאג' יחיא: כל הזמן היו הכשרות, ומי שמסיים את הקורס, מי שנבחן, יש לו זכות להירשם כקבלן רשום.

עבד אל חכים חאג' יחיא: תקופה מסוימת אחרי שפתחו, אנשים סיימו, עברו את הקורסים, הם באו להירשם ואמרו להם: לא, זה לא מקובל ולא נרשום.

עבד אל חכים חאג' יחיא: נכון שבתקנות של הרשם יש תנאים והקורס הזה לא נמצא בתוכן, אבל זה המנהג שהיה.

עבד אל חכים חאג' יחיא: זה אותם קורסים ממשלתיים, אותם אנשים שבאו, שילמו מכספם, עברו את הקורסים, עברו את הבחינות הממשלתיות בנושא הזה, באים להירשם ולא רושמים אותם.

עבד אל חכים חאג' יחיא: אני חושב שעד תאריך מסוים שבאו ואמרו שמפסיקים את ההכשרות, מי שעבר, צריך להירשם באותם תנאים.

עבד אל חכים חאג' יחיא: אנשים באו בתום לב, כי חבר שלו, שסיים את הקורס שנה לפני, נרשם.

עבד אל חכים חאג' יחיא: הקורס קיים, ואחרי שנכנסתי, ואחרי שלמדתי, ואחרי שעברתי את הבחינות, לא רושמים אותי.

עבד אל חכים חאג' יחיא: אני רוצה תגובה, כי הרבה אנשים פנו אליי.

איתן כבל: בבקשה.

נתנאל לפידות: אני קצת מופתע מהאמירה של משרד העבודה.

איתן כבל: זה קורה בדרך כלל בממשלה.

נתנאל לפידות: בדרך כלל אמורים לייצג קו אחד.

נתנאל לפידות: ההחלטה להפסיק את הבחינות הייתה החלטה חד-צדדית של האגף להכשרה מקצועית.

נתנאל לפידות: לא זו אף זו, גם העברנו החלטת ממשלה לפני שנתיים להקים מכון למקצועות הבנייה, והתשובה שקיבלנו שזה לא בסדרי העדיפויות שלהם, ששם גם קבענו לעשות את ההכשרות.

נתנאל לפידות: אני מופתע מהאמירה הזאת.

עבד אל חכים חאג' יחיא: מי שקיבל הכשרה - - -

מוהנד זועבי: סליחה.

מוהנד זועבי: אמרתי שהייתה פעילות עד 2015, וזהו, ותו לא.

נתנאל לפידות: אתה צודק.

נתנאל לפידות: אתם החלטתם לעצור אותה, ומפתיע שאתה מעלה את זה פה.

מוהנד זועבי: אמרתי שהייתה פעילות וזה הופסק.

עבד אל חכים חאג' יחיא: כשהלכו לבחינות של הקורסים, למכללות האלה שהעבירו את הקורסים, הקורס היה מוכר.

עבד אל חכים חאג' יחיא: במחזור או בשני המחזורים האחרונים אמרו להם: אתם לא תירשמו, למרות שהם עברו את כל התנאים שמי שקדם להם עבר.

עבד אל חכים חאג' יחיא: הם עברו את הקורס, עברו את הבחינות, עברו הכול, באתם ואמרתם: לא תירשמו.

עבד אל חכים חאג' יחיא: מה יש לכם להגיד לי?

עבד אל חכים חאג' יחיא: אתה לא יכול להעניש לפי שאתה מזהיר, זה עיקרון.

נתנאל לפידות: אתה צודק לחלוטין, ואנחנו תומכים בעמדתך.

איתן כבל: אלא ש - - -

עבד אל חכים חאג' יחיא: לא מדובר על קורסים חדשים, מדובר על אלה שסיימו.

נתנאל לפידות: אלא שהייתה פה החלטה חד-צדדית של משרד העבודה להפסיק את הבחינות.

נתנאל לפידות: משרד השיכון נסמך על זה, ולכן אין לנו יכולת לבוא ולדעת מה הידע של אדם בשביל תעודה.

עבד אל חכים חאג' יחיא: כל כך ברור מה שאני אומר.

עבד אל חכים חאג' יחיא: הם עברו את הקורס, נבחנו, עברו את הבחינות, ולא רשמו אותם.

אילן רויזמן: אדוני חבר הכנסת, אני חושב שמדובר על נושא קצת אחר.

אילן רויזמן: אתה מדבר על קורס קבלנות בניין 100, שהיה קיים בעבר, שבוצע בחסות משרד העבודה.

אילן רויזמן: הקורס הזה, כמו שאדוני גם ציין בעצמו, לא נתמך בחוק או בתקנות שלו רישום על סמך סיום הקורס הזה - -

עבד אל חכים חאג' יחיא: יש עשרות ומאות שרשומים על סמך אותו קורס.

אילן רויזמן: - - לכן הנושא הזה הופסק, וזה נבחן בערכאות משפטיות כבר בזמנו, כך שמהבחינה הזאת אנחנו חושבים שכרגע אין מקום לרישום על סמך אותו קורס.

עבד אל חכים חאג' יחיא: אם לפני חצי שנה הייתי בקורס, אני נרשם - - -

איתן כבל: זה היה בבתי משפט?

אילן רויזמן: זה נבחן לכל הפחות בוועדת הערר שלפי חוק רישום קבלנים ולדעתי גם בערעור מינהלי.

איתן כבל: לא נצא מפה ראש.

איתן כבל: מה שאני מציע, שאם אתה רוצה שננסה לקדם את זה, תפנה אליי מכתב, ליושב-ראש ועדת הכלכלה, בהמשך לדיון הזה, ואני אפנה למשרד הבינוי והשיכון שייתנו תשובה מפורטת.

איתן כבל: פשוט מאוד.

איתן כבל: אז נחליט מה אנחנו עושים.

איתן כבל: תודה רבה.

איתן כבל: הישיבה נעולה.